b'\n_START_ARTICLE_\nPetelin\xc4\x8dek\n_START_SECTION_\nOpis\n_START_PARAGRAPH_\nPetelin\xc4\x8dek je srednje velik metulj iz dru\xc5\xbeine lastovi\xc4\x8darjev, ki preko kril meri med 42 in 50\xc2\xa0mm. Osnovna barva kril je bledorumena, preko njih pa poteka vzorec temno rjavih do \xc4\x8drnih lis in vijug, po zunanjem robu pa poteka valovita \xc4\x8drta. Spodnja stran kril je podobna zgornji, le da so krila ob straneh telesa \xc5\xa1e temno rde\xc4\x8de barve. Ob zunanjem robu spodnjega dela zadnjih kril ima metulj poleg rde\xc4\x8dih peg \xc5\xa1e zabrisana svetlo modria o\xc4\x8desca. Gosenice metulja se hranijo z razli\xc4\x8dnimi vrstami podra\xc5\xa1\xc4\x8dcev (Aristolochia), metulji pa se zadr\xc5\xbeujejo v svetlih lisastih gozdovih in ob gozdnih obronkih v eni podalj\xc5\xa1ani generaciji od aprila do junija._NEWLINE_Pogost je v ju\xc5\xbeni Evropi, od jugovzhodne Francije pa vse do Gr\xc4\x8dije ter ju\xc5\xbenega Kazahstana in Urala._NEWLINE_V Sloveniji je petelin\xc4\x8dek redek in je uvr\xc5\xa1\xc4\x8den na Rde\xc4\x8di seznam ogro\xc5\xbeenih metuljev Slovenije ter zakonsko za\xc5\xa1\xc4\x8diten.'